
Nemzetiségi könyvtári ellátás Magyarországon

Kulcsszavak: nemzetiség, nemzetiségi könyvtári ellátás, kisebbség
A dolgozat a hazai nemzetiségi könyvtári ellátás szerepét, fontosságát, feladatait és felmerülő kihívásait vizsgálja a magyarországi etnikai és nemzeti kisebbségek köreiben. A nemzetiségi könyvtárak olyan különleges kulturális intézmények, amelyek egyszerre szolgáltatják a nyelvi és a kulturális identitás megőrzését, segítik az anyanyelvi oktatást, biztosítják az esélyegyenlőséget olvasóik számára és bekapcsolódnak a társadalmi integráció előmozdításába. A kutatás részletesen bemutatja a nemzetiségi könyvtárak funkcióit, többek között az anyanyelvi irodalom gyűjtése, megőrzése és szolgáltatása, valamint a különböző közösségi programok és kulturális események szervezése és támogatása.
A dolgozat konkrét példákon keresztül ismerteti a magyarországi nemzetiségi könyvtárak működését, kezdve az MNMKK OSZK Országos Idegennyelvű Könyvtárral, a nemzetiségi önkormányzatok által működtetett könyvtárakkal, végül a nemzetiségek által lakta területen lévő nyilvános könyvtárakkal, melyek szintén bekapcsolódnak a nemzetiségi könyvtári ellátásba. Mindemellett kitér a fiatalabb generáció bevonásának jelentőségére, az interkulturális párbeszéd elősegítésére, illetve a digitalizáció szerepére.
A kutatásban arra a következtetésre jutottam, hogy a nemzetiségi könyvtárak nem csupán a nyilvános könyvtári szerepüket töltik be, ennél többet is adnak, hiszen a nemzetiségek kulturális örökségének megőrzésében játszanak jelentős kulcsszerepet, illetve a feladatuk a társadalmi sokszínűség fenntartása és a nemzetiségi identitás megélésének támogatása. 



